Sampdorias præsident Massimo Ferrero bekræfter, at klubben har solgt Joachim Andersen til Lyon for i alt 225 millioner kroner.

Sampdorias præsident Massimo Ferrero bekræfter sent torsdag aften, at han har solgt danske Joachim Andersen.

Den farverige præsident var gæst i tv-programmet Sportitalia, hvor han bekræftede salget.

- Jeg har solgt Joachim Andersen til Lyon for ti minutter siden. Prisen er 24 millioner euro plus seks i bonusser, lyder det fra Ferrero ifølge calciomercatoweb.

24 millioner euro svarer til knap 180 millioner danske kroner, og inklusiv bonusser løber prisen op i godt 225 millioner kroner.

Joachim Andersen bliver dermed den dyreste danske spiller nogensinde.

Hverken Sampdoria eller Lyon har officielt bekræftet handlen endnu, men de sidste papirer skulle blive færdiggjort i disse timer.